Beloftes van biljoene rande aan SA gemaakPres. Cyril Ramaphosa tydens sy besoek aan die Verenigde Arabiese Emirate. (Foto: Jairus Mmutle/GCIS) Pres. Cyril Ramaphosa slaap waarskynlik saans rustiger nadat R332 miljard in beleggings verlede week tydens Suid-Afrika se vierde beleggingskonferensie aan die land belowe is. Ramaphosa het hom vier jaar gelede daartoe verbind om R1,2 biljoen (“trillion”) in nuwe beleggings oor ŉ tydperk van vyf jaar te lok. Suid-Afrika is in dié stadium glo van R1,14 biljoen (“trillion”) verseker nadat handelsvennote in die Europese Unie, Verenigde State, China, die Verenigde Koninkryk, Kanada, Mauritius, Noorweë, Turkye en Pakistan beloftes aan Suid-Afrika gemaak het. “Met slegs een jaar oor het ons nou 95% van die teiken wat ons in 2018 gestel het, bereik,” het ’n ingenome Ramaphosa Maandag in sy nuusbrief aangekondig. Luidens die brief het sommige van die land se bestaande beleggers boonop aangedui dat hulle hul bestaande beleggingsverpligtinge wil vergroot. Dit sluit in ’n bykomende belegging van R10 miljard deur Anglo American, R11,8 miljard deur Impala Platinum en R2,8 miljard van Ivanhoe Mines om sy Platreef-mynontwikkelingsprojek in Limpopo uit te brei. Die motorreus Ford het hom tot ’n belegging van R16,4 miljard verbind om die vervaardiging van die Ford Ranger uit te brei terwyl BMW ’n belofte van R800 miljoen en Volkswagen ’n belofte van R350 miljoen aan Suid-Afrika gemaak het. Beloftes van multimiljoenrandbeleggings is ook van rolspelers in farmaseutiese produkte, klere en tekstiele, infrastruktuur en logistiek, telekommunikasie en die digitale ekonomie ontvang. “Laastens, en miskien die belangrikste, is vanjaar se konferensie gekenmerk deur verhoogde binnelandse investering, veral van swart nyweraars,” sê Ramaphosa. Sowat R32 miljard is oor die afgelope vyf jaar in byna 800 swart nyweraars en entrepreneurs belê met behulp van die departement van handel, nywerheid en mededinging. Byna 120 000 werkgeleenthede is in die proses óf gered óf geskep. Ramaphosa sê nou swart nyweraars het op vanjaar se konferensie onderneem om te belê in mynbou en staalproduksie, motors, verbruikersgoedere, grootmaatbrandstofberging en skeepsbou en herstelwerk in die Saldanha-nywerheidsontwikkelingsone. “Soos die verpligtinge in projekte verander, sal dit werk skep en lewensbestaan ​​verbeter – nie net in die stede en metro’s nie, maar ook in klein dorpies en landelike gebiede. Dit sal die groei van plaaslike ekonomiese ontwikkelings aanspoor, wat lei tot meer geleenthede en tot die verbetering van mense se lewensgehalte,” meen die president.